
			Forord

			Denne boken ble skrevet i en tid da jeg selv sto midt i en stor indre prosess – en reise gjennom mørke, tvil, sår og dyptliggende mønstre, men også gjennom erkjennelse, healing og oppvåkning. 

			Ordene kom til meg som en strøm, som om de allerede fantes i meg et sted, og bare ventet på å bli skrevet ned. I ettertid har jeg forstått at det var mitt høyere selv som talte gjennom meg – en del av meg som så helheten, lyset, kjærligheten og meningen bak alt. 

			Dette er en ærlig og personlig beretning om hvordan det er mulig å reise seg igjen, selv når alt føles håpløst. Jeg har skrevet den for deg som kjenner deg igjen i følelsen av å være «dømt til og mislykkes» – enten fordi andre har fått deg til å tro det, eller fordi du selv har begynt å tvile. 

			Mitt håp er at denne boken gir deg trøst, gjenkjennelse og inspirasjon. At du kjenner at du ikke er alene. At du begynner å huske hvem du er, bak alt det vonde. Fordi vi er aldri ødelagte – bare midt i prosessen av å komme hjem til oss selv. 

			Jeg ønsker også å rette en dyp takk til alle som har støttet meg – sett meg, holdt rom for meg og heiet på meg, også når jeg ikke klarte det selv. Til de som har vært speil, medmennesker og veivisere – bevisst eller ubevisst – takk for at dere har vært en del av min reise. 

			En spesiell takk går også til dere som har bidratt i arbeidet med selve boken – dere som har gitt tilbakemeldinger, lest, lyttet og hjulpet meg med å gjøre den hel.  Boken hadde ikke fått sin nåværende form uten dere som med omtanke og faglig blikk har bidratt underveis – tusen takk for det. 

			Boken er basert på en sann historie, men navn og identifiserende detaljer er endret for å beskytte personvernet til de involverte. 

			Til min sønn – du har vært min største motivasjon for å finne tilbake til meg selv. 

			Og til deg som holder denne boken i hendene – takk for at du tar del i denne reisen. Det betyr mer enn du aner. 

			Med kjærlighet, Chris-Helén Echrehaug

		

	
		
			Dømt til å mislykkes

			Jeg har alltid visst, et sted inni meg, at det var noe mer til dette livet. At det var en slags oppdagelsesreise jeg var på, og at mitt oppdrag ville være å skape noe bedre enn de vanskelige omstendighetene jeg ble født inn i. 

			Jeg ble født inn i et liv der jeg opplevde traumatiske hendelser, én etter én. Det førte til at jeg mistet mer og mer troen på det gode stedet jeg hadde en visshet om at jeg kom fra. Noen kaller det kilden, eller himmelen. Jeg begynte sakte, men sikkert å stenge av for kjærligheten og medfølelsen i meg, og troen på at vi levde i en god verden, der det skjedde gode ting og folk var snille med hverandre, forsvant mer og mer etter hvert som tiden gikk.

			Lengselen i meg vokste, og jeg var ikke eldre enn seks år da jeg forsøkte å avslutte min reise her på jorden for første gang. I løpet av mitt liv har jeg vært nær ved å gi opp mange ganger. Flammen inni meg har slukket mer enn én gang, og i veldig mange av mine år har jeg ikke levd – jeg har overlevd.

			Det er flere ting jeg nå husker – ting som får brikkene til å falle på plass.

			Og en av de tingene er at de gangene jeg har forsøkt å avslutte reisen min, har jeg fått følelsen av at det er noe større som venter på meg i fremtiden.

			Dette er ikke alt. Det er en større mening med dette livet.

			Det er vel denne viten jeg har fått bekreftet eller blitt påminnet de gangene jeg desperat har forsøkt å reise hjem – men uten å få vite hva som skulle komme.

			Det som er med den tredimensjonale fysiske virkeligheten vi lever i, er at vi glemmer. Vi glemmer hva vi i sannhet er, hva vi har planlagt å gjøre her – og hvor vi kommer ifra.

			Vi er programmerte til å ikke huske dette.

			Nå begynner jeg å huske. Og jeg sitter her nok en gang, rørt til tårer, mens jeg ler i ren skjær glede. Over endelig å få se, og over endelig å få bekreftet alt det jeg har visst inni meg hele livet mitt.

